Eurakvilo Gyermekonkológiai és Gyermekhospice

Közhasznú Alapítvány

Stratégiai Terve

2017-2020

Az Alapítvány megalakulása:

Az Eurakvilo Alapítványt a PTE Gyermekgyógyászati Klinika Onkohematológiai Osztályának munkáját segítendő egészségügyi és mentálhigiénés szakemberek, valamint a gyermekkori daganatos betegségekben érintett civilek hívták életre 2011-ben. Cél, egy olyan civil szervezet létrehozása volt, amely a rosszindulatú daganatos, illetve leukémiás gyermekek és családjaik megsegítését, fizikai és mentális támogatását tekinti küldetésének. Valamint a civil társadalom oldaláról kívánta támogatni, segíteni az osztályon dolgozó szakemberek testi- lelki jóllétét és szakmai fejlődését.

A bibliai eredetű Eurakvilo egy tornádó erejű szél, amely – a gyermekkori rosszindulatú betegségekhez hasonlóan- gyökeresen megváltoztatja az emberek életét. Az alapítvány nevében is vállalt feladata azon gyermekek és családjaik közvetlen és közvetett megsegítése, akik belekerültek ebbe a mindent megváltoztató, tornádó- szerű szélviharhoz hasonlítható helyzetbe.

Víziónk:

Az Eurakvilo Gyermekonkológiai és Gyermekhospice Közhasznú Alapítvány a Magyarországon működő non- profit szervezetek elkötelezett partnere egy közös társadalmi és szakmai értékrendeken alapuló együttműködés kialakításában és fenntartásában.

Valljuk, hogy az erős civil társadalomnak alapvető feladatai közé tartozik elesett embertársai (különösen gyermekek esetén) életminőségének javítása.

Éppen ezért Alapítványunk legfőbb víziója a rosszindulatú daganatos és leukémiás gyermekek, valamint családjaik fizikális és mentális támogatása , a lehető legmagasabb testi és lelki jólétük érdekében.

Az Eurakvilo Gyermekonkológiai és Gyermekhospice Közhasznú Alapítvány az elkövetkezendő 5 évben egy Nemzeti és regionális szinten is kiemelkedő, iránymutató, a társadalom minden rétege által ismert, fenntartható, független non-profit civil szervezet, mely erkölcsös és áttekinthető munkájával, a Dél- Dunántúli régióban, a Pécsi Tudomány Egyetem

Gyermekgyógyászati Onkohematológiai Osztályával kapcsolatba kerülő gyermekek és családtagjaik részéről felmerülő igényekre reagál.

Az Alapítvány küldetése:

Fő célkitűzésünk a rosszindulatú daganatos és leukémiás betegek kezelése minőségének javítása, ezen időszak alatt a gyermekek életének megkönnyítése, napjaik szebbé tétele, a gyógykezelés befejeztével pedig a hétköznapi életbe való visszatérésük megsegítése.

E célok elérését elsősorban az ellátás személyi és tárgyi feltételeinek javításával , illetve e nehéz élethelyzetbe került családok lelki-pszichés támogatásával kívánjuk elérni.

Bár a gyermekek többsége a hosszantartó kezelések után gyógyulttá válik, azonban évente 4-10 gyermek sajnos nem tud sikerrel megküzdeni betegségével. Őket nem hirtelen, hanem egy un. palliatív ellátás során veszítjük el. E gondozás alatt célunk az élet minél teljesebb, lehetőleg otthon történő megélése, a végső szakaszban a szenvedések lehető legnagyobb mértékű csökkentése. Fontosnak érezzük azt, hogy a gyermekek életük utolsó szakaszát az otthonukban, családi közegben tölthessék.

Főbb stratégiai célok:

A Dél Dunántúli Régióban a gyermekhematológiai és – onkológiai ellátás javítása. Az otthoni gyermekhospice szolgáltatás kialakítása és működtetése, valamint a működtetésben való közreműködés, annak koordinálása.

Gyermekkori rosszindulatú betegségben és súlyos nem rosszindulatú vérképző szervi betegségben szenvedő gyermekek és családjuk segítése az aktív kezelés idején, az azonnali rehabilitáció elkezdésében (lelki, pszichés, testi), az életbe való visszavezetésben (rehabilitáció), a palliatív kezelés, illetve a gyász során.

A missziónkban említetteken túl fontos célnak tartjuk, hogy a hosszantartó kezelésekkel kapcsolatban fellépő speciális élethelyzetek miatt a gyermek - szülő kapcsolat ne sérüljön.

Olyan közösségi terek, helyiségek biztosításával, ahol a család minőségi időt tölthet együtt, valamint a szülő- onkohematológiai team – a gyógyulás érdekében való minél hatékonyabb- kapcsolatának és együttműködésének elősegítése.

Az alapítvány kuratóriumának egyik kiemelt célja- személyes és szakmai alapelvei mentén- egy olyan magas szakmai tudással rendelkező szakembergárda kialakítása, amely hosszútávon szavatolja az Alapítvány biztos fennmaradását, szakmai és pénzügyi fejlődését, támogatói körének folytonos bővítését. Elvárja munkatársaitól a szakmai továbbképzéseken való részvételt és folyamatosan biztosítja számukra annak lehetőségét.

Főbb feladatok a stratégiai terv időszakában:

Az Alapítványunk egyik fő célja főállású klinikai szakpszichológus biztosítása, hogy krízis esetén minél gyorsabban pszichológiai/pszichiátriai/szociális/spirituális segítséget tudjunk nyújtani a rászorulóknak.

A lelki támogatásnak kiemelkedő szerepe van a betegséggel való megküzdésben, valamint a rehabilitáció folyamatában. A rosszindulatú daganatos megbetegedések kezelése a mai napig is hosszú ideig tartó, embert próbáló időszak, főleg egy kisgyermek és családja életében.

A klinikán fekvő beteg gyermekek és hozzátartozóik pszichés támogatása mellett, fontosnak tartjuk az osztályon dolgozó szakemberek pszichológiai terhelésének, tüneteinek csökkentését és mentális egészségük megóvását.

A 2017-2020 év stratégiai tervében szerepel továbbá egy fő, teljes munkaidőben foglalkoztatott gyermek szakápoló alkalmazása és ezáltal az gyermekonkológiai osztály alacsony munkatársi létszámának növelése.

A Tájékoztató És Tudatformáló Stratégia:

A kommunikációnk tudatos szervezése fontos része az Eurakvilo munkájának

Gondot fordítunk, tervszerű erőfeszítéseket teszünk annak érdekében, hogy az Eurakvilo és környezete között kölcsönös megértés, jóakarat és támogatás épüljön ki és működjön tartósan. E cél elérése érdekében tudatos public relations- tevékenységet folytatunk. Célunk hogy régióban minél többen értesüljenek a törekvéseinkről, megértsék, elismerjék és támogatandónak ítéljék meg céljainkat.

Kommunikációs megjelenéseinkben kerüljük a daganatos és leukémiás gyermekeket láttató negatív képeket. Azok helyett- az Eurakvilo szemléletének megfelelően- segítő, támogató és pozitív érzésekre apellálunk, a lehetséges jó kifejletre fókuszálva.

Jótékonysági vitorlásverseny:

Az alapítvány célja, olyan szabadidős családi, illetve közösségi programok megszervezése és lebonyolítása a Dél-dunántúli régióban élő beteg gyermekek és családjaik részére, amely a közösségi élményen túl, élményterápiás céllal, a lelki rehabilitációt elősegítve egész napos kikapcsolódást biztosít, gyógyuló illetve gyógyult daganatos és leukémiás 7 és 18 év közötti gyermekek és családtagjaik részére. Az egyik ilyen a minden évben megrendezésre kerülő Eurakvilo Jótékonysági Regatta.

Mobil hospice team működtetése:

A létrehozott mobil hospice team munkájával átkarolja az otthonukba hazaadott betegeinket és családjaikat. Napi 24 órában rendelkezésre áll, hogy bármilyen hirtelen előállt helyzetben segítséget nyújthasson. Az otthoni gyermekhospice működtetése a Dél- dunántúli régióban: Somogy, Tolna, Baranya és Zala megyékben- kb. 1 millió lakosú területen.

Képzések, tovább képzések, tréningek:

Az Alapítvány folyamatos feladatának tekinti, hogy támogassa az Onkohematológiai Osztályon dolgozó kollégák szakmai fejlődését, szaktudásuk naprakésszé tételét, valamint mentális egészségük megőrzését, megóvását. Ennek érdekében támogatja a szakmai tovább képzéseken való részvételüket, valamint a leiegészség-megőrző, kiégés-prevenciós, kommunikációs tréningeken való részvétel lehetőségét biztosítja számukra.

Gyógyászati műszerek, segédeszközök folyamatos beszerzése:

Alapítványunk törekszik arra, hogy a Gyermekonkológiai Centrum a legmagasabb szintű ellátást tudja biztosítani betegei számára, ezért az osztályt gyógyászati gépek, berendezések felajánlások és pályázatok útján történő beszerzésével is támogatja.

Kelt: Pécs, 2017. március 10.

 Dr. Kajtár Béla Dr. Ottóffy Gábor